CELEX: 32015D2348
Language: lt
Date: 1449705600000
Title: 2015 m. gruodžio 10 d. Tarybos įgyvendinimo sprendimas (ES) 2015/2348, kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio

16.12.2015   
            
            
               LT
            
            
               Europos Sąjungos oficialusis leidinys
            
            
               L 330/51
            
         TARYBOS ĮGYVENDINIMO SPRENDIMAS (ES) 2015/2348
   2015 m. gruodžio 10 d.
   kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 291 straipsnio 2 dalį,
   atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               pagal Direktyvos 2006/112/EB 285 straipsnį valstybės narės, nepasinaudojusios Antrosios Tarybos direktyvos 67/228/EEB (2) 14 straipsniu, gali atleisti nuo PVM apmokestinamuosius asmenis, kurių metinė apyvarta neviršija 5 000 EUR;
            
         
               (2)
            
            
               Tarybos įgyvendinimo sprendimu 2013/53/ES (3) Belgijos Karalystei buvo leista iki 2015 m. gruodžio 31 d., taikant nukrypti leidžiančią nuostatą, nuo PVM atleisti apmokestinamuosius asmenis, kurių metinė apyvarta yra ne didesnė kaip 25 000 EUR. Pagal tą priemonę tie apmokestinamieji asmenys būtų atleidžiami nuo visų arba kai kurių su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose. Belgija nepasinaudojo didžiausia leistina riba, bet nuo 2014 m. balandžio 1 d. taikė 15 000 EUR ribą;
            
         
               (3)
            
            
               2015 m. liepos 15 d. ir 2015 m. rugpjūčio 20 d. Komisijoje užregistruotais laiškais Belgija dar kartą paprašė leidimo taikyti atleidimo nuo PVM 25 000 EUR ribą;
            
         
               (4)
            
            
               remdamasi Direktyvos 2006/112/EB 395 straipsnio 2 dalies antra pastraipa, 2015 m. rugsėjo 3 d. laišku Komisija pranešė kitoms valstybėms narėms apie Belgijos prašymą. 2015 m. rugsėjo 4 d. laišku Komisija pranešė Belgijai, kad turi visą prašymui įvertinti būtiną informaciją;
            
         
               (5)
            
            
               iš Belgijos pateiktos informacijos matyti, kad pritaikius priemonę ir padidinus ribą iki 15 000 EUR dar 18 942 apmokestinamieji asmenys buvo atleisti nuo PVM, taip pat tai, kad apskaičiuota, jog dėl to 2014 m. jos biudžete PVM pajamų suma sumažėjo maždaug 0,0188 %;
            
         
               (6)
            
            
               atsižvelgiant į tai, kad taikant ribą sumažėjo tų mažiausių įmonių, kurios nepasirinko taikyti įprastinių PVM procedūrų, kaip nustatyta Direktyvos 2006/112/EB 290 straipsnyje, PVM prievolės, reikėtų leisti Belgijai taikyti 25 000 EUR ribą, nes dėl to dar labiau sumažėtų mažųjų įmonių PVM prievolės. Tai atitiktų 2008 m. birželio 25 d. Komisijos komunikate „Visų pirma galvokime apie mažuosius“. Europos iniciatyva „Small Business Act“ nustatytus tikslus;
            
         
               (7)
            
            
               Belgijos teigimu, dėl nukrypti leidžiančios priemonės poveikis visai mokestinių pajamų sumai, surenkamai galutinio vartojimo etapu, bus nedidelis;
            
         
               (8)
            
            
               nukrypti leidžianti priemonė nedarys neigiamo poveikio Sąjungos nuosaviems ištekliams, gaunamiems iš PVM, nes Belgija apskaičiuos kompensaciją pagal Tarybos reglamento (EEB, Euratomas) Nr. 1553/89 (4) 6 straipsnį;
            
         
               (9)
            
            
               todėl Įgyvendinimo sprendimas 2013/53/ES turėtų būti atitinkamai iš dalies pakeistas,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2013/53/ES 2 straipsnio antroje pastraipoje data „2015 m. gruodžio 31 d.“ pakeičiama data „2018 m. gruodžio 31 d.“
   2 straipsnis
   Šis sprendimas skirtas Belgijos Karalystei.
   
      Priimta Briuselyje 2015 m. gruodžio 10 d.
      
         
            Tarybos vardu
         
         
            Pirmininkas
         
         F. BAUSCH
      
   
   
      (1)  OL L 347, 2006 12 11, p. 1.
   
      (2)  1967 m. balandžio 11 d. Antroji Tarybos direktyva 67/228/EEB dėl valstybių narių teisės aktų, susijusių su apyvartos mokesčiais ir pridėtinės vertės mokesčio bendros sistemos taikymo struktūra bei procedūromis, derinimo (OL 71, 1967 4 14, p. 1303/67).
   
      (3)  2013 m. sausio 22 d. Tarybos įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 22, 2013 1 25, p. 13).
   
      (4)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).